Stone's WebWriter
Stone's WebWriter er et dansk program lavet til udvikling af hjemmesider i html-kode.

Stone's WebWriter er gratis at bruge og registrere for private personer. Før du registrerer dig, klikker du på knappen "Annuller"  i det registreringsvindue, der åbnes, når du starter programmet. 

Programmets vindue består af tre rammer; den store ramme i højre side er til indtastning af html-kode, de to rammer i venstre side viser den valgte mappe og de filer, der ligger i den. Den øverste venstre ramme er udstyret med fire faneblade, et klik på et af dem viser fx et overblik over det websted, som du arbejder på. 

Prøv at åbne filen "tips-faq.htm", der er at finde i den nederste ramme, når fanebladet "Filer" er valgt, det gør du ved at dobbeltklikke på den. I den store ramme kan du nu se den tilhørende html-kode, og klikker du på det lille Explorer-ikon øverst i rammens højre hjørne, kan du se, hvordan siden vil tage sig ud i Internet Explorer. Filen er en samling tips til brugen af programmet og et godt sted at starte, yderligere hjælp finder du under menuliniens punkt "Hjælp", vælg underpunktet "Hjælp" for at åbne programmets hjælpefil. Stone's WebWriter afsluttes ved at vælge "Afslut" under menuliniens punkt "Filer".